google/wiki40b huggingface dataset:
Genie Awards

Genie Awards var navnet på den canadiske filmbransjens mest prestisjefylte prisutdeling. Den ble utdelt første gang i 1980 og siste gang i 2012. Den erstattet i stor grad Canadian Film Award, som eksisterte fra 1949 til 1979. Academy of Canadian Cinema & Television var ansvarlig for utdelingen. Genie Awards ble i 2013 fusjonert med TV-prisen Gemini-Awards til Canadian Screen Awards.
Genie Awards delte ut priser i en rekke kategorier, der de viktigste var «beste film», «beste hovedrolle» og «beste regi».
Boulevard Voltaire

Boulevard Voltaire er en boulevard i 11. arrondissement i Paris. Den ble anlagt av baron Georges-Eugène Haussmann i keiser Napoleon IIIs regjeringstid. Den het opprinnelig Boulevard du Prince-Eugène; navneskiftet fant sted den 25. oktober 1870 til minne om opplysningstidsfilosofen Voltaire.
Boulevarden knytter sammen to historiske bytorv med tilknytning til den franske revolusjon, Place de la République og Place de la Nation.
Tijuca nasjonalpark

Tijuca nasjonalpark (portugisisk: Parque Nacional da Tijuca) er en nasjonalpark i Rio de Janeiro i Brasil. Den dekker 3972 hektar av Tijuca-skogen (Floresta da Tijuca), som er verdens største byskog. Nasjonalparken ble oppretta 6, juli 1961 for å bevare den atlantiske regnskogen.
Nasjonalparken deler navn med bydelen Tijuca, som den befinner seg i.
Åsele

Åsele er et tettsted i Västerbottens län i landskapet Lappland i Sverige. Det er Åsele kommunes administrasjonssenter. I 2010 hadde tettstedet 1 798 innbyggere.
Yining (by)

Yining (kinesisk:  伊寧 伊宁, pinyin: Yíníng; uighur: غۇلژا Gulja) er en by og et byfylke  i den autonome region Xinjiang (Sinkiang) i det vestlige Kina. Den er hovedstad i Det autonome prefektur Ili Kasak. Befolkningen anslås (2004) til 334 000. 
Yining ble inntatt av russerne i 1871 under Yakub Begs selvstendige styre av Kashgaria. Det var her den sino-russiske Kuldja-traktaten ble inngått i 1851, som åpnet området for handel. Byen ble tilbakeført til Kina i 1881.
Yining ligger ved Ili-elven i Dzungaria-bassenget, nær grensen mot Kasakhstan, og om lag 390 km vest for Ürümqi. 
Yining har et viktig jordbruksmarked for regionen, og er dalens kommersielle senter. Området har også frukthager. I gamle dager var det kjent for sin handel med te og kveg.  Jern og kull utvinnes i området.

Samferdsel

Kinas riksvei 218 begynner her. Den løper til Ruoqiang, også i Xinjiang.
Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
U.S. Air Force Test Pilot School

Skolens formål

Formålet med å opprette skolen var å redusere det store antall havarier under prøveflyginger i 1940-årene, og å øke antall nyttige prøveflyginger, ved å standardisere og kvalitetssikre utdannelsen og sertifisering av prøveflygere. Skolen har opprettet spesielle tilpassede kurs etterhvert som flyene har fått mer avanserte systemer og mer moderne elektronikk. Skolen går inn for å utdanne kandidater med en profesjonell holdning, med stor tilpassningevne og evne til kritisk tenkning for å kunne gjennomføre omfattende testprosedyrer og gi god utredning av fly og våpensystemer for fly. Med denne ambisjonen ønsker skolen å være verdens ledende treningssenter for teoretisk og praktisk prøveflyging.

Opptak og utvelgelse av kandidater

Det er flere tusen søkere til hvert kurs og flere piloter har søkt flere ganger før de får plass på kurset.
Sivile oppfordres også til å søke på den lengste kursrekken.

Utvekslingsprogram

Noen av studentene sendes på besøk/utveksling til de andre testflygingskolene som Naval Test Pilot School ved Patuxent River Naval Air Station, Maryland, Empire Test Pilots School ved Boscombe Down i England, og EPNER (École du Personnel Navigant d'Essais et de Réception) i Frankrike. Studentene har stor nytte av å lære kulturen ved de andre skolene og de får mulighet til å prøvefly mange flere flytyper.

Historien

De forente staters militære har testet fly siden offiserer fløy med Orville Wright i 1909. Betegnelsen prøveflyginspilot ble ikke benyttet før det ble opprettet en prøveflygingsskvadron ved flyplassen Wright Field under første verdenskrig. Både utvelgelsen av piloter og strukturen i prøveflygingsopplegget var relativt tilfeldig i den første tiden.

Våpenskjold

I 1956, valgte skolen sitt offisielle våpenskjold som fremstilte en regnestav foran profilen av et klatrende jagerfly og valgspråket: Scientia est Virtus — som kan oversettes fra latin med "kunnskap er makt". Den nye logoen understreket viktigheten av teknisk teoretisk innsikt og kunnskap og flyoperative praktiske ferdigheter som uunnværlig for å utrede egenskapene til moderne fly. Den nye logoen erstattet en tidligere uoffisiell figur av dr.Howland Owl, en tegneseriefigur som var på nesa av flere av skolens fly.
Sylte (pålegg)

Sylte er et tradisjonsrikt dansk, norsk og svensk pålegg av krydret svinekjøtt i aspik. Sylte spises ofte på brødskive eller i lefse, og gjerne sammen med grov sennep. Forskjellen på norsk og svensk sylte er i hovedsak de krydder som benyttes i produksjonen. Sylte laget fra kjøttet i grisehodet kalles hodesylte.
Sylte lages fra kokt svinekjøtt, som skjæres i biter og legges i lag med krydder og gelatinpulver imellom. Stabelen legges i press og varmes opp for at gelatinet skal løse seg opp. Krydder som brukes kan for eksempel være salt, pepper, nellik, allehånde, muskat og ingefær.
Navnet sylte kommer fra tysk "Sülze" og mht. "sulcia", som opprinnelig betyr "saltvann".
Ved sursylting kan eddiksyre brukes. For å dempe surheten av denne brukes ofte E262, natriumacetat i industriell produksjon av sylte, da dette er et basisk salt av eddiksyre.
Petra Beňušková

Klubb

Fra 2011 til 2014 spilte Beňušková for den tsjekkiske klubben Baník Most, hvor hun blant annet bidro med 36 mål da klubben vant 2012/13-sesongen av Challenge Cup. Hun flyttet deretter tilbake til Frankrike, etter ti år i Tsjekkia og Slovakia, for å spille for den franske andredivisjonsklubben Stella Saint-Maur.

Landslag

I kvalifiseringen til Håndball-EM 2014, hjalp hun det slovakiske landslaget med 26 mål på seks kamper. Fem av målene kom i 24–24-kampen mot Frankrike, som sikret Slovakia en plass i mesterskapet.
SRF info

Bakgrunn

SRF info er en av tre tv-kanaler under Schweizer Radio und Fernsehen (SRF). Kanalen startet prøvesendinger i mai 1997 og regulære sendinger i januar 2001.
Kanalen sender i hovedsak egenproduksjoner til SRF og repriser av programmer fra søsterkanalene SRF 1 og SRF zwei. På kveldene sendes nyhetsprogrammer og magasinprogrammer innen økonomi og politikk. Ved store idrettsarrangementer som for eksempel OL, brukes kanalen som avlastningskanal for søsterkanalen. En HD-versjon av kanalen ble lansert i mars 2015.
Toppidrettsutøver

Toppidrettsutøver er en idrettsutøver som driver med toppidrett, med dette menes en utøver som presterer på et høyt nasjonalt eller internasjonalt nivå.
Definisjonen av «høyt nivå» er subjektiv og vil kunne variere fra person til person og mellom ulike idretter, men utøveren bør være på et nivå i forhold til sin alder som tilsier at mulighetene for å nå langt er godt over gjennomsnittet. En toppidrettsutøver blir gjerne kalt «24-timersutøveren». I dette ligger det at utøveren er målbevisst, disiplinert og arbeider strategisk og målrettet mot et høyere nivå innen sin idrett. Dette er den ideelle toppidrettsutøveren. Det finnes ulike talenter og utøvere som kalles toppidrettsutøvere, men som ikke dekkes av en ideell definisjon eller beskrivelse av ordet.
Medier synes å nytte begrepet «toppidrettsutøver» for utøvere som har konkurrert internasjonalt, vært profilert i media eller for utøvere som på en eller annen måte er tilknyttet Toppidrettssenteret i Oslo. Det synes også som om begrepet nyttes lettere for utøvere i individuelle idretter.
En toppidrettsutøver er bevisst sitt eget nivå og egen kapasitet, fysisk, psykisk og sosialt. Likeens er utøveren bevisst de arbeidskravene som står i forhold til karrieremålene. Toppidrettsutøveren bør også ha evnen til å føre en livsstil som står i stil med målsetningene. Det vil si et bevisst forhold til døgnrytme, tilstrekkelig søvn, et sunt, variert og balansert kosthold, et restriktivt forhold til alkohol og nikotin og avstand fra andre rusmiddel. Videre kreves det struktur for loggføring av egen trening (treningsdagbok) og kontrollert nettverksbygging. En toppidrettsutøvers nettverk bør ikke være tilfeldig valgt. Et tett forhold til en kompetent trener og en treningsgruppe som bedrar til å heve kvalitet i alle ledd. Medisinske, fysikalske og økonomiske forhold bør også være planlagt og tilrettelagt. Ofte vil en toppidrettsutøver ha egen agent, og flere vil også ha egne medierådgivere da profilering stadig blir en viktigere del av sponsorenes krav og en toppidrettsutøvers liv.
En toppidrettsutøver som lykkes vil kunne oppnå svært høy status, berømmelse og økonomisk rikdom, men det finnes toppidrettsutøvere som når sine mål men innen spesielt marginale idretter som ikke bidrar til dette. En utøvers karisma, utstråling, utseende, særpreg og lignende kan bidra til at toppidrettsutøveren når status, berømmelse og økonomisk rikdom uten å ha nådd toppen i forhold til prestasjonsnivå.
Forsvaret har nå avviklet sin idrettstropp, eller tilrettelagt tjeneste for toppidrettsutøvere, og har nå en ordning der så mange som 250 utøvere kan søke toppidrettsstatus, og få inntil 3 års utsettelse for førstegangstjenesten. De krever en uttalelse fra utøverens særforbund, der utøverens nivå fremkommer.
Eurovision Song Contest 2007

Sendingen

Dette er første og foreløpig eneste gang Finland har arrangert Eurovision Song Contest. Temaet for konkurransen, «True fantasy» (ekte fantasti), tok utgangspunkt i de polare elementene som gjerne assosieres med Finland. 
Programledere var Jaana Pelkonen og Mikko Leppilampi. Fjorårets vinner, Lordi, sto for åpningsnummeret i finalen, mens pauseinnslaget var ved cello-musikerne i det symfoniske tungmetallrock-bandet Apocalyptica.
Konkurransen ble for første gang produsert i HD-kvalitet, men bare  Storbritannia og Sverige overførte sendingene i HD. Rundt 9 millioner telefon- og SMS-stemmer ble avgitt under de to sendingene.

Norges bidrag

Norge deltok i semifinalen med Guri Schanke og «Ven a bailar conmigo», men ble nummer 18 av 28 og klarte dermed ikke å kvalifisere seg for finalen. NRKs mangeårige kommentator for Eurovision Song Contest, Jostein Pedersen, ble dette året byttet ut med Per Sundnes.

Østlig dominans

Konkurransen ble vunnet av Marija Šerifović, som representerte Serbia. Hennes ballade «Molitva» tok seg videre fra semifinalen og fikk 268 poeng i finalen. Dette var for øvrig første gang Serbia og Montenegro deltok i konkurransen som selvstendige nasjoner. Videre deltok Tsjekkia og Georgia for første gang i dette året. Østerrike og Ungarn kom tilbake til konkurransen, mens Monaco trakk seg og har ikke deltatt siden.
Dette året dominerte de øst- og søreuropeiske landene konkurransen fullstendig, og ingen vestlige land kvalifiserte seg fra semifinalen. I finalen var de 16 beste landene fra Øst-Europa og Balkan – i tillegg til Tyrkia. I finalen deltok kun syv vesteuropeiske land, og samtlige havnet på bunnen av resultatlisten. 
Resultatet skapte store kontroverser, hovedsakelig i Vest-Europa. Blant annet kom BBCs mangeårige kommentator Terry Wogan med kraftig kritikk og mente Storbritannia burde vurdere å trekke seg fra konkurransen hvis ikke reglene ble endret. EBU lyttet til all kritikken og innførte en ordning med to semifinaler fra og med 2008. Her ble grupper av land som tradisjonelt stemmer på hverandre, splittet opp i hver sin semifinale. De nordiske landene og de eks-jugoslaviske landene er to slike stemmegrupper som deles opp i to og fordeles på to semifinaler. Dette ble gjort for å redusere effekten av nabostemming og dermed forhindre at et land klarer å kvalifisere seg til finalen takket være stemmer fra nabolandene. I tillegg ble juryene gjeninnført i 2009.

Deltakere

Som de tre årene i forveien ble det arrangert en semifinale et par dager før finalen. Semifinalen gikk av stabelen torsdag 10. mai 2007, og finalen lørdag 12. mai 2007.

Poengtavle

Alle deltakerland skulle bruke telefonavstemning i både semifinalen og finalen. Dersom det oppsto en teknisk feil med et lands telefonavstemning, eller det ikke kom inn nok stemmer etter EBUs krav, hadde hvert land en reservejury som ble brukt i stedet. Albania og Andorra var de eneste landene som brukte jury. Stemmerekkefølgen i finalen ble avgjort under en loddtrekning i Helsingfors.
Stemmeseddel

En stemmeseddel er et viktig dokument under politiske valg, hvor hvert politiske parti, har hver sin stemmeseddel. Stemmeseddelen gir også velgeren mulighet til å stemme på personer man ønsker skal representere partiet man stemmer for.
I det gamle Hellas brukte innbyggerne potteskår for å risse inn navnet på en kandidat til ostrakisme. De første stemmesedlene av papir ble brukt ved valg i Roma i 139 f.Kr.
I valgsystemer med preferansevalg vil stemmeseddelen ha navn fra forskjellige grupperinger eller partier, og man må sette et nummer ved siden av de kandidatene man foretrekker. Ved preferansevalg må man altså endre stemmeseddelen for at den skal bli gyldig. Hvordan stemmeseddelen er utformet og nøyaktig hvordan man skal markere preferanse er avhengig av hvordan stemmesedlene skal telles opp.
Når det brukes flertallsvalg i en valgkrets kan stemmeseddelen inneholde bare ett navn, eller ett til hver posisjon som skal velges dersom flere valg avholdes samtidig.
I systemer med lukkede lister kan man ikke endre rekkefølgen på kandidatene, og da kan stemmeseddelen være en liste over partier, og så velger man ved å markere det partiet man vil stemme på.

Stemmesedler i Norge

Ved et kommune- og fylkestingsvalg kan man stemme på personer som skal representere partiet i kommunestyret, mens ved et stortingsvalg kan man stemme for hvem i partiet som skal være stortingsrepresentant.
I Norge skal fylkesvalgstyret sørge for at det blir trykt stemmesedler for alle valglister som er godkjent innen 10. august.
Utformingen av stemmesedlene er regulert gjennom forskrift  Stemmeseddelen skal være lett å forstå, og det skal ikke være mulig å se hva som er skrevet på den når den er sammenbrettet. Farger, utforming og papirkvalitet er også bestemt slik at utformingen av stemmesedler blir lik i hele landet. Stemmesedler til kommunevalg er hvite, mens stemmesedler til fylkesvalg er blå.
Godteri

Godteri er en felles betegnelse på sukkertøy, drops og pastiller, knekk, tyggegummi, vingummi, marsipan, nougat, lakris, gelégodteri og andre sukkervarer. Godteri inneholder vanligvis store mengder sukker, men kan også framstilles med andre søtningsstoffer, og en rekke kunstige tilsetningsstoffer for å gi passende smak, konsistens, farge og holdbarhet.
Godteri solgt i løsvekt kalles smågodt.

Godterimarkedet

Bransjen beregner at markedet for godterier, pastiller og tyggegummi i Norge (2006) har en verdi på om lag NOK 6,7 milliarder målt i omsatt verdi ut av butikk. Av dette utgjør godterier 84%, pastiller ca. 10% og tyggegummi ca. 6%.

Godteriprodusenter

Det er en rekke kjente produsenter av godteri i nærings- og nytelsesmiddelindustrien og en mengde merkevarer. Freia (Mondelēz International), Nidar og Brynild Gruppen dominerer det norske markedet pr. i dag. I tillegg finnes det småskalaprodusenter, som blant annet Hval Sjokoladefabrikk. Flere er organisert i Norske Sjokoladefabrikkers Forening som er en gruppe med sjokoladebaserte og søtlige frontfigurer.  
Litt over halvparten av alt godteriet og sjokoladen i Norge ble i 2004 importert fra utlandet. I tillegg kommer sukkervarer kjøpt ved grensehandel og taxfreebutikker. Internasjonale godteriselskaper er Cloetta Fazer, Nestlé, Mars Incorporated, Mondelēz International og en stor mengde andre.

Søthet

Søthet er en smakssak, og graden av søthet bestemmes individuelt. Det finnes mange syntetisk fremstilte søtningsstoffer, den kanskje mest kjente er sakkarin. Sakkarin er ca. 300 ganger søtere enn sukrose.
Sommer-OL 1960

Åpningsseremonien

De 17 olympiske sommerlekene sin åpningsseremoni startet den 25. august kl 16.30 på den Olympiske Stadion. Utøverne møtte opp i deltakerlandsbyen hvor de marsjerte til Stadio dei Marmi, en strekning på 1,65km. Deretter marsjerte de inn på stadion nasjonvis med Hellas som første nasjon og de andre i alfabetisk rekkefølge etter deres italienske navn. Det italienske laget avsluttet paraden. Åpningstalen ble holdt av presidenten i organisasjonskomitéen, Andreotti, etterfulgt av presidenten i IOC, Avery Brundage, mens den italienske presidenten, Giovannia Gronchi erklærte lekene for åpnet. Deretter fulgte seremonielle hendelser som heising av det olympiske flagget, fremføring av den olympiske hymne og overrekkelse av Antwerpen-flagget fra borgermesteren i Melbourne til presidenten av IOC som igjen overrekket det til borgermestern av Roma. Friidrettsutøveren Giancarlo Peris fikk æren av å tenne den olympiske ilden, mens den olympiske ed holdt av Adolfo Consolini, friidrettsutøver.
Sport i navn og tall

Sport i navn og tall også kalt Aftenpostens sportshåndbok er et leksikon om norsk toppidrett. Boken, som er i ett bind og på 336 sider.
Den inneholder en samling sportsresultater fra 1945 til 1. september 1971, mesterskap og landskamper. Totaloversikt (frem til og med Sommer-OL 1968) over norske gullmedaljevinnere i OL. Kapittel om vinnere av norske ærespriser, samt over 400 fyldige biografier over kjente og mindre kjente idrettsutøvere.
Forfatter er daværende Aftenposten-journalist Magnus Breili. Boken ble utgitt i Oslo på Schibsted i 1971 på ISBN 8251601789 på bokmål.
Hvarnes

Hvarnes er en bygd i Larvik kommune. Den ligger omtrent midt i kommunen, 30 kilometer nord for Larvik by. Hvarnes er et kirkesogn som tilhørte det tidligere Hedrum prestegjeld.
På stedet ligger Hvarnes skole og Hvarnes kirke og i tillegg hører Hvarnes Idrettslag til her.
Kokken Gunnar Hvarnes og Farmen-vinner Silje Hvarnes kommer herfra.
Blåmunkepraktvikler

Utseende

En liten (vingspenn 11-14 millimeter) vikler. Forvingen er mønstret i hvitt og oker, dessuten er det en rombeformet, mørkgrå flekk ved forvingens bakkant. Bakvingen er nokså smal og gråbrun, ytterkanten ganske sterkt innbuktet bak spissen.

Levevis

Larvene utvikler seg på blomstene av blåmunke (Jasione montana).

Utbredelse

I Norge finnes arten i alle fall på Jæren.
Hitlertennene

Hitlertennene var en del av et forsvarsverk som ble bygget på Jæren i regi av Tyskland under den andre verdenskrig. Tyskerne fryktet et angrep fra havet, og for å stoppe allierte stridsvogner og amfibiebiler ble det lagt brede minefelt på stranden og lenger oppe ble det plassert store stein- og betongblokker i flere rekker.
Flere hundre menn måtte delta i dette arbeidet, de fleste var tvangsutsendte fra Jæren, Egersund og Stavanger. Og etter hvert ble Hitlers norske tanngard ferdig for å beskytte tyskerne mot angrep fra havet.
Hitlertennene er en del av Atlanterhavsvollen.
Spesialhopprenn i Innsbruck

Dette er en oversikt over spesialhopprenn for senior i Bergiselbakken i Innsbruck. Listen inneholder alle hoppukerenn i Innsbruck, samt VM og OL.
Rennet i Innsbruck er det tredje av de fire rennene i den tysk-østerrikske hoppuka, og arrangeres vanligvis den 3. eller 4. januar. Bare fire ganger har rennet i Innsbruck ikke vært det tredje i Hoppuka: i 1956/57, 1961/62 og 1962/63, da det gikk før nyttår som det andre av de fire rennene, og under den 20. Hoppuka i 1971/72, da rennene i Oberstdorf og Innsbruck byttet plass og Hoppuka ble åpnet i Innsbruck. Hoppukerennet 4. januar 2008 måtte avlyses og flyttes til Bischofshofen fordi vedvarende, sterk fønvind gjorde det umulig å hoppe i Bergiselbakken. I stedet ble det holdt to renn i Bischofshofen. Dette var første gang et renn i Hoppuka ble avlyst.
Den første hoppbakken på kollen Bergisel i Innsbruck ble bygd i 1927. Siste større ombygging av Bergiselbakken ble gjort i 2001-2003.
Ski-VM ble arrangert i Innsbruck i 1933. I 1985 var Seefeld hovedby for VM, mens hopprennet i stor bakke og lagkonkurransen ble holdt i Innsbruck. OL ble arrangert i Innsbruck i 1964 og 1976. Under begge OL samt VM i 1985 ble kombinert hopp og spesielt hopp normalbakke holdt i Toni Seelos-Olympiabakken i Seefeld.
Ardbeg

Ardbeg er et whiskydestilleri på den skotske øya Islay. 
Det finnes historiske skrifter om Ardbeg så langt tilbake som til 1794, men i offentlige dokumenter nevnes det ikke før i 1815 da John McDougall etablerte det destilleriet som ligger der i dag. Selv om 1815 regnes som etableringsår på flaskene, var ikke destilleriet i drift før i 1817. 
Ardbeg var i McDougall-slektens eie fram til 1977, da den økonomiske krisen på 70-tallet førte til at destilleriet ble solgt til Hiram Walker. 
De økonomiske problemene var imidlertid ikke over, og i 1981 la man ned driften. Noen få ansatte ble igjen og sørget for at bygningsmassen ikke forfalt. Ardbeg startet på ny whiskyproduksjon i 1997, og er nå et veldrevent destilleri.
Skippern (tegneserieblad)

Skippern var et ukentlig tegneserieblad som ble utgitt i Norge av Allers forlag fra 1947 til 1959.  Bladet hadde mye stoff felles med det danske Skipper Skræk, men de to bladene ble redigert hver for seg. Norsk redaktør var Victor Schlytter. Bladet var oppkalt etter tegneserien Skipper'n (Popeye) av E.C. Segar, skjønt hvert nummer bare inneholdt én side med den serien.
Bladet inneholdt hovedsakelig «søndagssider» med amerikanske  avistegneserier fra King Features Syndicate via Bulls Pressetjeneste: Lee Falks Fantomet og Mandrake, Hal Fosters Prins Valiant, Sorte Maske, Frank Robbins' Johnny Hazard, Alex Raymonds Rip Kirby, Mikke Mus, Donald Duck, Bitten, Elzie Segars Skippern, Familien Olsen Øhrn, Carl Andersons Henry, Elmer, Peter Loff. I tillegg hadde de også i perioder danske serier som Ekene og Willy på eventyr og den nederlandske Putte av Martin Toonder.
Bladet hadde også hobbysider, utklippsmodeller og fortsettelsesfortellinger. Astrid Lindgrens fortellinger om detektiven Blomkvist gikk for eksempel i Skippern.
De første årene var bladet i stort tabloidformat, men fra og med nr. 23 i 1955 fikk det vanlig tegneseriehefteformat (ca. 25 x17 cm).
Volodarskij-broen

Volodarskij-broen er en bro over elven Neva i St. Petersburg, Russland. Broen forbinder gatene Narodnaja og Ivanovskaja. Broens lengde er 332 m, bredden er 24-27 m. Den er oppkalt etter V. Volodarskij, en marxistisk revolusjonær, som ble drept på stedet i 1918. Broen ble bygget i 1932–1936.
Historisk oppføringspraksis

Historisk oppføringspraksis, eller historisk informert oppføringspraksis, er en betegnelse på forsøk på å gjengi musikk fra forgangne epoker med autentiske instrumenter, historiske spilleteknikker og med kunnskap om de kunstneriske midlene de rådde over for perioden det gjelder.
Opprinnelig ble begrepet brukt om musikk fra middelalderen, renessansen og barokken, men har de siste tiårene også blitt brukt på verker fra de etterfølgende periodene rokokkomusikken, wienerklassisismen, romantikken og senromantikken.
Langesund tankanlegg

Natoanlegget i Bamble kommune ved Stathelleveien mellom Stathelle og Langesund, ble bygget av forsvaret tidlig på 1950-tallet for lagring og tanking av drivstoff til fartøyer. De siste årene før nedleggelsen ved utgangen av 2007 ble anlegget brukt som beredskapslager med liten aktivitet.
Anlegget besto av seks oljetanker med kapasitet på mellom 3000 og 5000 kubikkmeter hver. De hadde en diameter på mellom 14 og 16 meter og en høyde på mellom 20 og 26 meter. Tankene var bygget i stål og var plassert i utsprengte fjellrom i en omtrent 90 meter høy ås. Ankomsttunnelen til tankene var omtrent 200 meter lang.
Anlegget ble fram til 1978 drevet av Gulf Oil. Deretter tok Norske Shell over og drev anlegget fram til nedleggelsen. Shell har også drevet et eget anlegg med fire utvendige drivstofftanker.
I løpet av 2008 ble det meste av det utvendige anlegget revet. Dette samme gjaldt røranlegget i fjellanlegget fram til tankene. Tunnelåpningene er blitt støpt igjen.
Det utvendige området, som hadde tilnavnet «Natostranda», er på omtrent 10 mål og planlegges omgjort til småbåthavn, tomter for boliger og næringslokaler og parkeringsplass. Grunnen er miljøsanert.